Nye detaljer fra omstridt Biden-etterforskning: – Når sluttet jeg å være visepresident?
Spesialetterforsker Robert Hur har tegnet et bilde av en president som sliter med hukommelsen.  – Når sluttet jeg å være visepresident? spurte president Joe Biden (81) blant annet spesialetterforskeren.  Det viser utskriften fra Hurs intervjuer med presidenten i forbindelse med etterforskningen av den såkalte dokumentsaken, som ble publisert av New York Times tirsdag.  Intervjuene ble gjennomført over to dager i oktober 2023.  Den ferdige rapporten, som ble offentliggjort av spesialetterforskeren i begynnelsen av februar, har vært gjenstand for heftig debatt. Her kom Hur frem til at Joe Biden ikke skulle tiltales i saken om at han hadde tatt med seg hemmeligstemplede dokumenter hjem. Han tegnet samtidig et bilde av den 81 år gamle presidenten som en eldre mann som slet med hukommelsen. Hur pekte på at Biden slet med å huske både når sønnen døde, og når han selv var visepresident. Dette reagerte Biden kraftig på:  – Hvordan våger han? Jeg trenger ingen som minner meg på om når sønnen min døde. Det er ikke hans fordømte sak, slo Biden tilbake etter at rapporten ble fremlagt. Også Bidens advokater har gått ut mot bildet Hur har tegnet av presidenten.  Offentliggjorde intervjuer Tirsdag troppet spesialetterforsker Hur opp i Kongressen for å forsvare sin omstridte rapport.  Det er i forbindelse med denne høringen at utskriftene fra hans intervjuer med Biden, som er på over 250 sider, offentliggjøres.  Utdrag som er publisert av New York Times viser at presidenten flere ganger famlet med datoer og årstall. Andre ganger husket han ting helt tydelig.  Washington Post skriver at intervjuene viser at presidenten fremstår klarere enn spesialetterforsker Hur har gitt uttrykk for at han gjorde. De skriver samtidig at spesialetterforskeren fremstår mildere i tonen enn Biden har gitt uttrykk for.  – Når var det? Flere ganger sier presidenten at det er detaljer han er usikker på, eller som han ikke helt husker.  Etter å ha blandet sammen det å være ferdig som senator med å være ferdig som visepresident, sliter han blant annet med å fastsette en dato for når sønnen Beau Biden døde. Utdragene fra samtalen viser at Biden ikke ble spurt om dette direkte, skriver New York Times. Han og spesialetterforskeren kom inn på emnet etter flere spørsmål om hvor Biden oppbevarte jobbrelaterte dokumenter etter han var ferdig som visepresident i 2017.  En av tingene Biden jobbet med da, var en bok om sønnens død.  – Hvilken måned døde Beau? Å, Gud, 30. mai, sa Biden blant annet.  – 2015, sier en av Det hvite hus’ advokater. – Var det i 2015 han døde? sier Biden, før han etter flere bekreftelser fra ansatte i Det hvite hus faller ned på at årstallet stemmer. Beau Biden døde av kreft 30. mai 2015.  Senere surrer Biden med datoene for når Trump ble valgt til president. Det skjedde i november 2016, mens han ikke ble president før i januar 2017.  – Og det som skjer i mellomtiden er at Trump velges til president i november 2017? spør Biden. – 2016, sier en mann som ikke er identifisert. – 2016, ok. Så hvorfor har jeg 2017 her? – Det var da du forlot visepresidentposten, svarer hans rådgiver.  I utdraget som er publisert av New York Times kan man også lese at presidenten til tider slet med å holde styr på hvilke år han var visepresident. Et av tilfellene skjedde da han ble spurt om hvordan en mappe med dokumenter endte opp i garasjen hans. Mens han snakket om slutten på visepresidentperioden i 2017, blandet han det sammen med året for når dokumentene var fra, skriver avisen:  – Problemet mitt er at jeg aldri visste hvor noen av dokumentene eller boksene kom fra, eller hvem som pakket dem sammen. Jeg fikk dem bare levert til meg. Så dette er – er jeg, i 2009, er jeg fortsatt visepresident?  Biden var visepresident for Barack Obama fra 2009 til 2017.  Ikke bare surr Biden skal imidlertid ikke bare ha vært surrete under utspørringen. Ifølge New York Times fremstår han som klar og tydelig det meste av tiden.  Han skal blant annet ved to anledninger ha husket en diplomats ståsted i konkrete saker, og detaljert ha beskrevet hvordan huset hans er utformet. Han tullet også med at FBI gikk svært grundig til verks da de gjennomsøkte huset hans i forbindelse med etterforskningen, skriver Washington Post.  – FBI er mer kjent i huset mitt enn meg, sa han blant annet, og spøkte med at han håpet de ikke hadde funnet noen «risky» bilder av kona Jill Biden iført badedrakt. – Men det gjorde dere sikkert, hun er nydelig.  I tillegg skal han ha tullet med, og rettet på de som avhørte han da de sa noe feil. I utskriften kan man også lese at Hur takket Biden for å samarbeide med ham. Han ba også presidenten om å gjøre sitt beste for å huske hendelser som lå flere år tilbake. – Jeg er en ung mann, så det blir ikke noe problem, spøkte Biden tilbake.  Fikk kritikk Under høringen i Kongressen tirsdag, fikk Hur mange kritiske spørsmål om rapporten der han omtalte presidentens kognitive evner. Enkelte demokrater var ikke fornøyd med hukommelsesomtalen, og mente han med det hadde blandet seg inn i den pågående valgkampen.  Fra republikansk hold gikk kritikken på dobbeltmoral. De reagerte på at Trump ble siktet i en dokumentsak, men at Biden fikk gå fri. Spesialetterforsker Hur sto likevel på sitt. – Min vurdering i rapporten om relevansen av presidentenes hukommelse var nødvendig, riktig og rettferdig, sa Hur i sitt åpningsinnlegg i høringen.
Spesialetterforsker Robert Hur intervjuet president Joe Biden (81) i oktober 2023, i forbindelse med etterforskning av en sak om hemmeligstemplede dokumenter.  I rapporten han skrev etterpå, tegnet Hur et bilde av presidenten som en eldre mann som slet med hukommelsen. Biden har reagert kraftig på dette.  Utskriftene fra intervjuene ble offentliggjort tirsdag, i forbindelse med at Hur ble utspurt i Kongressen.  Utskriftene viser at Biden flere ganger slet med å huske datoer og årstall. Han fremsto imidlertid klar det meste av tiden, skriver New York Times. 